Brigid Kosgei

**Brigid Jepchirchir Kosgei** (o tshotswe ka kgwedi ya Tlhakole  e le masome a mabedi (20) ka ngwaga wa 1994) ke motabogi wa sekgala se seleele wa kwa Kenya yo o itsegeng ka marathone. O fentse Chicago Marathons ka ngwaga wa 2018 le ngwaga wa 2019, London Marathons ka ngwaga wa 2019 le ngwaga wa 2020 le Tokyo Marathon ka ngwaga wa 2021. Kosgei e ne e le motho yo o tshotseng rekoto ya lefatshe ya marathone mo basading ba ba neng ba taboga mo kgaisanong e e tswakaneng ya bong, ka nako ya 2:14:04 e e fitlheletsweng ka kgwedi ya  Phalane e le lesome boraro (13) ka ngwaga wa 2019 kwa Chicago Marathon. O ne a gapa sekgele sa selefera mo kgaisanong ya marathone kwa Diolimpiking tsa Tokyo tsa ngwaga wa 2020.

## Botshelo jwa gagwe
Brigid Jepchirchir Kosgei o goletse kwa Elgeyo-Marakwet County, Kenya, mme o na le bana ba le barataro. Kgaitsadie e bong Pamela ke motabogi wa kgaisano ya go taboga ka tsela e e tseneletseng.Fa a ne a le dingwaga di le lesome le bosupa (17), Kosgei o ne a simolola go taboga, a thapisiwa ke lekau la gagwe le jaanong e leng monna wa gagwe e bong Matthew Kosgei.

## Tiro
Kosgei o ne a fetsa mo maemong a bobedi mo metshamekong e le robongwe ya ntlha ya marathone e a neng a e taboga.O ne a tla la bobedi kwa Lisbon Marathon ya ngwaga wa 2016 morago ga mo-Kenya Sarah Chepchirchir, ka nako e e gaisang ya 2:24:45. Nako ya gagwe e ne e le e e bonako go feta rekoto ya gagwe ya pele. Ka ngwaga wa 2017, Kosgei o ne a fenya Bogotá Half Marathon, mme a nna wa boraro kwa Copenhagen Half Marathon. O ne a nna wa bobedi kwa Chicago Marathon ka ngwaga wa 2017 ka nako e e gaisang ya 2:20:22.Nako ya gagwe e ne e le ya borataro e e bofefo go gaisa mo Chicago Marathon. Dibeke morago ga moo, o ne a fenya Honolulu Marathon, a fenya rekoto ya lebelo ka metsotso e le metlhano.Ka ngwaga wa 2018, Kosgei o ne a nna wa bobedi kwa London Marathon morago ga Vivian Cheruiyot. Morago ga go ikgobatsa ka nako ya Bogotá Marathon, Kosgei o ne a swetsa go taboga Great North Run, gore a tle a ikatise pele ga Chicago Marathon ya ngwaga wa  2018. O ne a fetsa tiragalo eo a le wa bobedi, a le kwa morago ga Cheruiyot. Kosgei o ne a fenya Chicago Marathon, morago ga go kgaogana le setlhopha sa ba bangwe ba le babedi ba ba tswang kwa Kenya le ba le bararo ba ba tswang kwa Ethiopia morago ga 30 - 35 kilometres (19 -22 mi) ya lobelo. O ne a tlhoma nako e e gaisang ya gagwe ya 2:18:35.Ka ngwaga wa 2018, Kosgei o ne gape a fenya kgaisano ya go kgabaganya naga kwa Eldoret, Kenya, le Kalya Half Marathon kwa Kapenguria, Kenya.

Kosgei o ne a fenya London Marathon ya ngwaga wa 2019 mme a nna mosadi yo monnye go gaisa yo o fentseng mo kgaisanong eo. Nako ya gagwe ya 2:18:20 e ne e le nako ya boraro e e gaisang kwa Lontone morago ga Paula Radcliffe ka ngwaga wa 2005 ka 2:17:42 le Mary Keitany ka 2017 ka rekoto ya lefatshe ya 2:17:01. Kwa kgaisanong ya ngwaga wa 2019 Great North Run, Kosgei o ne a fenya ka nako ya 1:04.28, e e neng e le metsotswana e le masome a mabedi le boraro (23) go feta rekoto ya lefatshe ya half marathon e e neng e tlhomilwe ke Joyciline Jepkosgei.

O ne a fenya Chicago Marathon wa ngwaga wa 2019 ka kgwedi ya Diphalane e le esome le boraro (13) ka ngwaga wa  2019 ka nako ya rekoto ya lefatshe ya 2:14:04, go tokafatsa rekoto ya gagwe ka metsotso e e fetang 4.O ne a fenya rekoto ya lefatshe ya pele ka metsotswana e le 81,mme o ne a le kwa pele ga Ababel Yeshaneh ka metsotso e le merataro. Kosgei o ne a rwala ditlhako tsa Nike tse di neng di dirilwe ka tsela e e kgethegileng, tse go neng go bolelwa gore di ne tsa mo naya sebaka sa metsotso e le 60 go ya go e le 90.Moragonyana mo ngwageng oo, o ne a fenya 15 km Saint Silvester Road Race ka nako ya 48:54.

Ka kgwedi ya Tlhakole ka ngwaga wa 2020, Kosgei o ne a feletsa a le mo maemong a bobedi morago ga Yeshaneh kwa Ras Al Khaimah Half Marathon. Nako ya ga Kosgei ya 1:04:49 e ne e le metsotswana e le mebedi botoka go feta rekoto ya lefatshe ya pele.Nako ya ga Kosgei le Yeshaneh ya 30:18 morago ga dikilometara tse 10 tsa lobelo e ne e le bonya ka motsotswana o le mongwe fela go feta nako e e kwa godimo e e beilweng mo kgaisanong ya 10,000m ka ngwaga wa 2019. Moragonyana mo ngwageng oo, Kosgei o ne a fenya kgaisano ya ngwaga wa 2020 London Marathon ka metsotso e e fetang e le meraro. Kosgei o ne a kgaogana le setlhopha seo mo lobelong lwa dikilometara di le masome a mabedi le boferabongwe (29) mme a nna kwa pele mo lobelong lotlhe. O weditse ka nako ya 2:18.58.

Pele ga go busediwa morago ga metshameko, Kosgei o ne a tlhophilwe go etelela pele setlhopha sa basadi sa marathone sa Kenya sa Metshameko ya Di-Olimpiki ya Selemo ya ngwaga wa 2020 kwa Tokyo, Japane. Baatlelete ba bangwe ba ba tlhophilweng mo setlhopheng e ne e le Cheruiyot le Ruth Chepng'etich. Ka kgwedi ya Tlhakole ka ngwaga wa 2021, Kosgei o ne a tlhomamisiwa mo setlhopheng sa marathone sa Kenya sa Diolimpiki tsa Selemo tsa ngwaga wa 2020 tse di neng di rulagantswe gape, mmogo le Cheruiyot, Chepng'etich le Peres Jepchirchir. E ne e le lekgetlo la ntlha Kosgei a tlhagelela kwa Diolimpiking. O ne a fetsa a le mo maemong a bobedi morago ga Jepchirchir. Moragonyana mo ngwageng oo, o ne a tla mo maemong a bone kwa London Marathon ya ngwaga wa 2021. Ka kgwedi ya Mopitlwe ka ngwaga wa 2022, Kosgei o ne a fenya Tokyo Marathon wa ngwaga wa 2021 ka nako ya 2:16:20, e leng nako ya boraro e e bofefo go gaisa tsotlhe.

Kwa ADNOC Abu Dhabi Marathon 2024, Kosgei o ne a roba rekoto ya tsela ka nako ya 2:19:15.

## Diphelelo
Tshedimosetso yotlhe e tswa mo World Athletics profile fa e se fela fa go tlhalositswe ka tsela e nngwe. 

## Metswedi